CELEX: 32021D2258
Language: ro
Date: 2021-12-14 00:00:00
Title: Decizia de punere în aplicare (UE) 2021/2258 a Comisiei din 14 decembrie 2021 privind cererea de înregistrare, în temeiul Regulamentului (UE) 2019/788 al Parlamentului European și al Consiliului, a inițiativei cetățenești europene intitulate „«Green VAT» – un TVA verde european menit să stimuleze produsele și serviciile durabile și ecologice” [notificată cu numărul C(2021) 9041] (Numai textul în limba engleză este autentic)

20.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 456/17
               
            
         DECIZIA DE PUNERE ÎN APLICARE (UE) 2021/2258 A COMISIEI
         din 14 decembrie 2021
         privind cererea de înregistrare, în temeiul Regulamentului (UE) 2019/788 al Parlamentului European și al Consiliului, a inițiativei cetățenești europene intitulate „«Green VAT» – un TVA verde european menit să stimuleze produsele și serviciile durabile și ecologice”
         
            
               [notificată cu numărul C(2021) 9041]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană (1), în special articolul 6 alineatele (2) și (3),
         întrucât:
         
                     (1)
                  
                  
                     La 5 noiembrie 2021, a fost prezentată Comisiei o cerere de înregistrare a unei inițiative cetățenești europene intitulate „«Green VAT» – un TVA verde european menit să stimuleze produsele și serviciile durabile și ecologice”.
                  
               
                     (2)
                  
                  
                     Obiectivul inițiativei, astfel cum a fost exprimat de organizatori, este „reducerea cotei de TVA pentru produsele și serviciile verzi”.
                  
               
                     (3)
                  
                  
                     O anexă oferă detalii suplimentare cu privire la obiectul, obiectivele și contextul inițiativei. Această anexă conține explicații referitoare la solicitarea adresată Comisiei de către organizatori să aibă în vedere instituirea, în Europa, a unor reduceri fiscale pentru produsele ecologice, fabricate în mod durabil și care respectă mediul, astfel încât toate statele membre să poată sprijini activ protecția climei și a mediului. În anexă se precizează, de asemenea, că taxa pe valoarea adăugată (TVA) este un instrument de politică fiscală de care dispune fiecare guvern din Uniune și că statele membre ar trebui să se conformeze unei cerințe corespunzătoare din partea Uniunii. Anexa sugerează utilizarea de către Comisie, ca bază pentru crearea unui TVA verde, a flexibilizării cotelor de TVA, care a făcut obiectul unei decizii a Consiliului ECOFIN în vara anului 2021.
                  
               
                     (4)
                  
                  
                     În măsura în care inițiativa vizează adoptarea de dispoziții pentru armonizarea legislației privind impozitele pe cifra de afaceri, câtă vreme o astfel de armonizare este considerată necesară pentru a asigura instituirea și funcționarea pieței interne și pentru a evita denaturarea concurenței, Comisia are competența de a prezenta o propunere de act juridic în temeiul articolului 113 din tratat.
                  
               
                     (5)
                  
                  
                     Din aceste motive, niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.
                  
               
                     (6)
                  
                  
                     Această concluzie nu aduce atingere evaluării efectuate pentru a se stabili dacă în acest caz ar fi îndeplinite condițiile concrete de fapt și de fond necesare pentru o acțiune din partea Comisiei, inclusiv respectarea principiilor proporționalității, subsidiarității și compatibilității cu drepturile fundamentale.
                  
               
                     (7)
                  
                  
                     Grupul de organizatori a pus la dispoziție probe concludente care să ateste că propunerea lor respectă cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact, în conformitate cu articolul 5 alineatul (3) primul paragraf din regulamentul respectiv.
                  
               
                     (8)
                  
                  
                     Inițiativa propusă nu este vădit abuzivă, neserioasă sau vexatorie și nici nu contravine vădit valorilor Uniunii, prevăzute la articolul 2 din Tratatul privind Uniunea Europeană, și drepturilor consacrate în Carta drepturilor fundamentale a Uniunii Europene.
                  
               
                     (9)
                  
                  
                     Prin urmare, este oportun ca inițiativa intitulată „«Green TVA» – un TVA verde european menit să stimuleze produsele și serviciile durabile și ecologice” să fie înregistrată.
                  
               
                     (10)
                  
                  
                     Concluzia conform căreia sunt îndeplinite condițiile de înregistrare prevăzute la articolul 6 alineatul (3) din Regulamentul (UE) 2019/788 nu atrage după sine confirmarea în vreun fel de către Comisie a faptului că, prin conținutul său, inițiativa prezintă cu exactitate situația de fapt, acest lucru fiind responsabilitatea exclusivă a grupului de organizatori ai inițiativei. Conținutul inițiativei exprimă doar punctele de vedere ale grupului de organizatori și nu se poate considera, în niciun caz, că reflectă punctele de vedere ale Comisiei,
                  
               ADOPTĂ PREZENTA DECIZIE:
         
            Articolul 1
            Se înregistrează inițiativa cetățenească europeană intitulată „«Green TVA» – un TVA verde european menit să stimuleze produsele și serviciile durabile și ecologice”.
         
         
            Articolul 2
            Prezenta decizie se adresează grupului de organizatori ai inițiativei cetățenești intitulate „«Green TVA» – un TVA verde european menit să stimuleze produsele și serviciile durabile și ecologice”, reprezentat de doamnele Nadine STÄDTNER și Karolina PROTAS, care acționează în calitate de persoane de contact.
         
         
            Adoptată la Strasbourg, 14 decembrie 2021.
            
               
                  Pentru Comisie
               
               Věra JOUROVÁ
               
                  Vicepreşedinte
               
            
         
         
            (1)  JO L 130, 17.5.2019, p. 55.